
1. 2025 m. gegužės 7 d. Europos Parlamento sprendimas dėl 2023 finansinių metų Europos Sąjungos bendrojo biudžeto įvykdymo patvirtinimo, II skirsnis – Europos Vadovų Taryba ir Taryba (2024/2021(DEC))
Europos Parlamentas,
–	atsižvelgdamas į 2023 finansinių metų Europos Sąjungos bendrąjį biudžetą[footnoteRef:1], [1: 	OL L 58, 2023 2 23, p. 1, ELI: http://data.europa.eu/eli/budget/2023/1/oj.] 

–	atsižvelgdamas į 2023 finansinių metų Europos Sąjungos konsoliduotąsias metines ataskaitas (COM(2024)0272 – C10‑0069/2024)[footnoteRef:2], [2: 	OL C, C/2024/5462, 2024 10 10, ELI: http://data.europa.eu/eli/C/2024/5462/oj.] 

–	atsižvelgdamas į 2023 m. Tarybos metines ataskaitas,
–	atsižvelgdamas į Audito Rūmų metinę ataskaitą dėl 2023 finansinių metų biudžeto vykdymo kartu su institucijų atsakymais[footnoteRef:3], [3: 	OL C, C/2024/5882, 2024 10 9, ELI: http://data.europa.eu/eli/C/2024/5882/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2023 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4: 	OL C, C/2024/6041, 2024 10 10, ELI: http://data.europa.eu/eli/C/2024/6041/oj.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260, 261 ir 262 straipsnius, [5: 	OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) 2024/2509[footnoteRef:6] dėl Sąjungos bendrajam biudžetui taikomų finansinių taisyklių, ypač į jo 59, 118, 266, 267 ir 268 straipsnius, [6: 	OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Konstitucinių reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10-0052/2025),
1.	atideda savo sprendimo, kuriuo Tarybos generalinei sekretorei patvirtinama, kad Europos Vadovų Tarybos ir Tarybos 2023 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos ombudsmenui, Europos duomenų apsaugos priežiūros pareigūnui ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

2. 2025 m. gegužės 7 d. Europos Parlamento rezoliucija su pastabomis, sudarančiomis neatskiriamą sprendimo dėl 2023 finansinių metų Europos Sąjungos bendrojo biudžeto įvykdymo patvirtinimo, II skirsnis – Europos Vadovų Taryba ir Taryba, dalį (2024/2021(DEC))
Europos Parlamentas,
–	atsižvelgdamas į savo sprendimą dėl 2023 finansinių metų Europos Sąjungos bendrojo biudžeto įvykdymo patvirtinimo, II skirsnis – Europos Vadovų Taryba ir Taryba,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Konstitucinių reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10-0052/2025),
A.	kadangi biudžeto įvykdymo patvirtinimo procedūros metu biudžeto įvykdymą tvirtinanti institucija nori pabrėžti, kad ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi pagal Sutarties dėl Europos Sąjungos veikimo (SESV) 319 straipsnį Parlamentas yra vienintelis atsakingas už Sąjungos bendrojo biudžeto įvykdymo patvirtinimą ir kadangi Europos Vadovų Tarybos ir Tarybos biudžetas sudaro atskirą Sąjungos biudžeto skirsnį;
C.	kadangi pagal Europos Sąjungos sutarties (toliau – ES sutartis) 15 straipsnio 1 dalį Europos Vadovų Taryba nevykdo teisėkūros funkcijų;
D.	kadangi pagal SESV 317 straipsnį Komisija vykdo Sąjungos biudžetą savo pačios atsakomybe, atsižvelgdama į patikimo finansų valdymo principus, ir kadangi pagal galiojančią sistemą Komisija suteikia reikiamus įgaliojimus kitoms Sąjungos institucijoms, kad jos galėtų vykdyti su jomis susijusių skirsnių biudžetą;
E.	kadangi pagal SESV 235 straipsnio 4 dalį ir 240 straipsnio 2 dalį Europos Vadovų Tarybai ir Tarybai (toliau – Taryba) padeda Tarybos Generalinis sekretoriatas (toliau – Sekretoriatas) ir kadangi Tarybos Generalinis sekretorius yra visapusiškai atsakingas už patikimą į Sąjungos biudžeto II skirsnį įrašytų asignavimų valdymą;
F.	kadangi daugiau kaip dvidešimt metų Parlamentas įgyvendina nusistovėjusią ir pripažintą praktiką, pagal kurią biudžeto įvykdymo patvirtinimas suteikiamas visoms Sąjungos institucijoms, organams, įstaigoms ir agentūroms, ir kadangi Komisija pritaria tam, kad tokios praktikos, kai biudžeto įvykdymo patvirtinimas suteikiamas kiekvienai Sąjungos institucijai, organui, įstaigai ir agentūrai už jų administracinių išlaidų vykdymą, turėtų būti laikomasi ir toliau;
G.	kadangi, laikantis Finansinio reglamento 59 straipsnio 1 dalies, Komisija kitoms Sąjungos institucijoms suteikia reikiamus įgaliojimus su jomis susijusių skirsnių biudžetui vykdyti;
H.	kadangi nuo 2009 m. biudžeto įvykdymo patvirtinimo dėl Tarybos nenoro bendradarbiauti vykdant biudžeto įvykdymo patvirtinimo procedūrą Parlamentas buvo priverstas atsisakyti patvirtinti Tarybos Generaliniam sekretoriui, kad biudžetas įvykdytas;
I.	kadangi Europos Vadovų Taryba ir Taryba, kurios yra Sąjungos institucijos ir naudojasi Sąjungos bendrojo biudžeto lėšomis, turėtų būti skaidrios ir demokratiškai atskaitingos Sąjungos piliečiams ir joms turėtų būti taikoma demokratinė viešųjų lėšų naudojimo kontrolė;
J.	kadangi SESV 15 straipsnio 3 dalyje reikalaujama, kad ES institucijos savo darbo tvarkos taisyklėse užtikrintų savo veiklos skaidrumą, o Ombudsmenas keliuose tyrimuose ir sprendimuose kritikavo Tarybą dėl skaidrumo stokos ir teigė, kad Taryba nesugebėjo visapusiškai suprasti kritinio ryšio tarp demokratijos ir sprendimų priėmimo skaidrumo;
K.	kadangi Europos Sąjungos Teisingumo Teismo praktika patvirtina mokesčių mokėtojų ir visuomenės teisę būti informuotiems apie viešųjų pajamų naudojimą ir kadangi Bendrasis Teismas savo 2023 m. sausio 25 d. sprendime byloje T-163/21 [footnoteRef:7] De Capitani / Taryba dėl Sąjungos teisėkūros proceso skaidrumo nurodė, kad Tarybos darbo grupėse parengti dokumentai yra ne techninio, o teisėkūros pobūdžio, todėl jiems taikomi prašymai leisti susipažinti su dokumentais; [7: 	2023 m. sausio 25 d. Bendrojo Teismo sprendimas De Capitani / Taryba, T-163/21, ECLI:EU:T:2023:15.] 

1.	pažymi, kad Tarybos biudžetas priklauso DFP 7 išlaidų kategorijai „Europos viešasis administravimas“, jos suma 2023 m. siekė 12,3 mlrd. EUR (t. y. 6,4 % viso Sąjungos biudžeto); pažymi, kad maždaug 0,6 mlrd. EUR siekiantis Tarybos biudžetas sudaro apie 5,2 % visų administracinių Sąjungos išlaidų;
2.	palankiai vertina tai, kad Audito Rūmai savo 2023 finansinių metų metinėje ataskaitoje išanalizavo 70 administravimo srities operacijų imtį – 10 operacijų daugiau negu 2022 m.; taip pat pažymi, kad Audito Rūmai rašo, jog administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2023 m. sudarė apie 70 % visų administracinių išlaidų, taip pat išlaidos pastatams, įrangai, energijai, ryšių ir informacinėms technologijoms, ir kad jų daugelio metų darbo patirtis rodo, jog apskritai šios išlaidos yra nedidelės rizikos išlaidos;
3.	pažymi, kad 21 (30 %) iš 70 operacijų buvo klaidų, tačiau Audito Rūmai, remdamiesi penkiomis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos;
4.	atkreipia dėmesį į tai, kad Audito Rūmai savo 2023 finansinių metų metinėje ataskaitoje pateikė pastabą dėl Tarybos skirtos pastatų priežiūros preliminariosios sutarties trukmės; pažymi, kad Audito Rūmai nenustatė jokių kiekybiškai įvertinamų klaidų keturiuose tikrintuose su Taryba susijusiuose mokėjimuose;
Biudžeto įvykdymo patvirtinimo procedūros dabartinė padėtis
5.	labai apgailestauja dėl to, kad nuo 2009 m. ir vėl dėl 2022 finansinių metų Parlamentas turėjo nepatvirtinti Tarybos biudžeto įvykdymo, nes Taryba ir toliau atsisako bendradarbiauti su Parlamentu vykdant biudžeto įvykdymo patvirtinimo procedūrą, todėl Parlamentas negali priimti informacija pagrįsto sprendimo, paremto rimtu ir nuodugniu Tarybos biudžeto vykdymo tikrinimu;
6.	pažymi, kad 2024 m. rugsėjo 20 d. atitinkamos Parlamento tarnybos pranešėjo biudžeto įvykdymo patvirtinimo procedūros klausimais vardu perdavė Tarybos sekretoriatui klausimyną, kuriame pateikti 90 Parlamentui svarbūs klausimai, kad būtų galima nuodugniai patikrinti Tarybos biudžeto vykdymą ir Tarybos valdymą; taip pat pažymi, kad panašūs klausimynai buvo išsiųsti visoms kitoms institucijoms ir jos visos pateikė Parlamentui išsamius atsakymus į visus klausimus;
7.	apgailestauja, kad 2024 m. rugsėjo 23 d. Generalinis sekretoriatas vėl informavo Parlamentą, kad jis neatsakys į Parlamento klausimyną ir kad Taryba nedalyvaus 2024 m. lapkričio 12 d. rengiamame klausyme, nors jis yra biudžeto įvykdymo patvirtinimo proceso dalis ir jame dalyvavo visos kitos pakviestos institucijos;
8.	dar kartą nurodo Parlamento prerogatyvą patvirtinti biudžeto įvykdymą pagal SESV 319 straipsnį ir taikomas Finansinio reglamento bei Darbo tvarkos taisyklių nuostatas, laikantis dabartinio aiškinimo ir praktikos, būtent, įgaliojimą patvirtinti biudžeto įvykdymą, kad būtų užtikrintas skaidrumas ir demokratinė atskaitomybė Sąjungos mokesčių mokėtojų atžvilgiu;
9.	pabrėžia, kad Finansinio reglamento 59 straipsnio 1 dalyje nurodyta, jog Komisija suteikia kitoms Sąjungos institucijoms reikalingus įgaliojimus su jomis susijusiems biudžeto skirsniams vykdyti, ir todėl mano, kad nesuprantama yra Tarybos nuomonė, jog Tarybos biudžeto įvykdymo patvirtinimas atitinkamai turėtų būti suteiktas Komisijai;
10.	pabrėžia, kad daugiau kaip dvidešimt metų Parlamentas taiko nusistovėjusią ir pripažintą praktiką, pagal kurią biudžeto įvykdymo patvirtinimas suteikiamas visoms Sąjungos institucijoms, organams, įstaigoms ir agentūroms, įskaitant Europos Vadovų Tarybą ir Tarybą; primena, kad Komisija pareiškė, jog ji neturi galimybių prižiūrėti, kaip vykdomi kitų Sąjungos institucijų biudžetai; atkreipia dėmesį į ne kartą pareikštą Komisijos nuomonę, kad Parlamentas ir toliau turėtų laikytis praktikos, kai biudžeto įvykdymo patvirtinimas suteikiamas tiesiogiai kiekvienai Sąjungos institucijai jos administracinių išlaidų atžvilgiu ir ES biudžeto vykdymui, kad būtų užtikrinta, kad laikomasi patikimo finansų valdymo principo;
11.	pabrėžia, kad dėl dabartinės padėties Parlamentas gali tik patikrinti Audito Rūmų ir Ombudsmeno ataskaitas, taip pat Tarybos interneto svetainėje viešai skelbiamą informaciją, nes Taryba vis dar nepakankamai bendradarbiauja su Parlamentu; pabrėžia, kad šis nepakankamas bendradarbiavimas kenkia Parlamento gebėjimui veiksmingai atlikti savo priežiūros vaidmenį ir priimti informacija pagrįstą sprendimą dėl biudžeto įvykdymo patvirtinimo;
12.	apgailestauja dėl to, kad Taryba jau daugiau kaip dešimtmetį rodo, jog neturi jokio politinio noro bendradarbiauti su Parlamentu vykdant metinę biudžeto įvykdymo patvirtinimo procedūrą; pabrėžia, kad šis elgesys daro ilgalaikį neigiamą poveikį abiem institucijoms, diskredituoja Sąjungos biudžeto valdymą ir demokratinę priežiūrą ir griauna piliečių pasitikėjimą Sąjunga kaip skaidriu subjektu; pabrėžia, kad Taryba turi laikytis tų pačių atskaitomybės standartų, kurių laikymosi ji tikisi iš kitų Sąjungos institucijų;
13.	pakartoja, kad nuolatinis Tarybos atsisakymas dalyvauti biudžeto įvykdymo patvirtinimo procedūroje yra nepriimtinas demokratinės atskaitomybės pažeidimas; ragina atlikti teisinius ir procedūrinius pakeitimus, kad biudžeto asignavimai nebūtų skiriami nė vienai Sąjungos institucijai, kuri nesilaiko skaidrumo įsipareigojimų;
14.	primena, kad Europos Sąjungos Teisingumo Teismo praktika remia mokesčių mokėtojų ir visuomenės teisę būti informuotiems apie viešųjų pajamų naudojimą; todėl reikalauja visapusiškai gerbti Parlamento, kaip demokratinės atskaitomybės principo laikymąsi užtikrinančios institucijos, prerogatyvą ir vaidmenį; ragina Tarybą tinkamai atsižvelgti į Parlamento rekomendacijas, priimtas vykdant biudžeto įvykdymo patvirtinimo procedūrą, ir primygtinai ragina visapusiškai taikyti ES sutarties 14 straipsnio 1 dalį;
15.	ragina Tarybą nepagrįstai nedelsiant atnaujinti derybas su Parlamentu ir kuo greičiau aktyviai bendradarbiauti su juo aukščiausiu lygmeniu, įtraukiant Generalinius sekretorius ir abiejų institucijų pirmininkus, siekiant išeiti iš aklavietės ir išspręsti ilgalaikę biudžeto įvykdymo patvirtinimo aklavietės problemą, kartu atsižvelgiant į atitinkamus Parlamento ir Tarybos vaidmenis per biudžeto įvykdymo patvirtinimo procedūrą bei užtikrinant biudžeto vykdymo skaidrumą, patikimumą ir tinkamą demokratinę kontrolę; prašo Komisijos ir Tarybos teisės tarnybų pateikti nuomonę dėl galimų Sutartimi grindžiamų sprendimų, kaip užtikrinti Tarybos atskaitomybę vykdant biudžeto įvykdymo patvirtinimo procedūrą;
16.	pabrėžia, kad šiuo metu padėtį būtina gerinti vykdant geresnį tarpinstitucinį bendradarbiavimą remiantis Sutartimis, tačiau atlikus Sutarčių peržiūrą galėtų būti užtikrintas didesnis biudžeto įvykdymo patvirtinimo procedūros aiškumas ir skaidrumas, suteikiant Parlamentui aiškią kompetenciją teikti biudžeto įvykdymo patvirtinimą kiekvienai Sąjungos institucijai, organui, įstaigai ir agentūrai atskirai; vis dėlto pabrėžia, kad, kol bus atlikta tokia peržiūra, dabartinė padėtis turi būti pagerinta stiprinant tarpinstitucinį bendradarbiavimą; atsižvelgdamas į tai, primygtinai ragina Tarybą aktyviai bendradarbiauti su Parlamentu;
17.	pažymi, kad, nors Taryba nenori bendradarbiauti vykdant biudžeto įvykdymo patvirtinimo procedūrą, Parlamentas šiame pranešime vis dėlto atkreipia dėmesį į tam tikrus politinius prioritetus ir pateikia tam tikras pastabas dėl Tarybos biudžeto ir finansų valdymo bei kitas pastabas, susijusias su biudžeto įvykdymo patvirtinimo procedūra;
18.	pažymi, kad, atsižvelgiant į tai, jog Taryba nebendradarbiauja su Parlamentu, tolesniuose skirsniuose pateiktos pastabos visų pirma grindžiamos apibendrinta viešai skelbiama informacija, kuri nėra išsami;
Politiniai prioritetai
19.	apgailestauja dėl to, kad, vykdant kandidatūrų siūlymo ir skyrimo į daugelį Sąjungos institucijų, įstaigų, organų ir agentūrų procedūras, Taryba naudojasi savo prerogatyva neatsižvelgdama į suinteresuotųjų šalių nuomones ar Europos kovos su sukčiavimu tarnybos (OLAF) rekomendacijas;
20.	atkreipia dėmesį į Tarybos tradiciją nekvestionuoti atskirų valstybių narių kandidatūrų skyrimo į daugumą pareigybių;
21.	primena, kad pagal SESV 286 straipsnio 2 dalį Taryba, remdamasi kiekvienos valstybės narės pateiktais pasiūlymais ir pasikonsultavusi su Parlamentu, skiria Audito Rūmų narius; primena, kad remdamasis šia būtina sąlyga Parlamentas pateikia nuomonę dėl kandidatų; apgailestauja, kad Taryba, atlikdama konsultacinį vaidmenį dėl Audito Rūmų narių skyrimo, ne kartą neatsižvelgė į Parlamento rekomendacijas; primena, kad, nors Parlamento nuomonė Tarybai nėra privaloma, tačiau kandidatai, gavę nepalankią nuomonę, atsiėmė savo kandidatūras, taip pritardami Parlamento sprendimui ir pripažindami Parlamento, kaip demokratinės priežiūros institucijos, vaidmenį Sąjungos biudžeto apsaugos srityje; ragina Tarybą pripažinti Parlamento vaidmenį ir bendradarbiauti vykdant biudžeto įvykdymo patvirtinimo procedūrą;
22.	primena, kad Europos Sąjungos Teisingumo Teismo teisėjai ir generaliniai advokatai skiriami bendru valstybių narių Vyriausybių sutarimu, pasikonsultavus su komisija, atsakinga už nuomonės dėl galimų kandidatų tinkamumo eiti atitinkamas pareigas pateikimą;
23.	ragina rotacijos tvarka Tarybai pirmininkaujančias valstybes nares nebesinaudoti įmonių teikiama parama siekiant prisidėti prie išlaidų padengimo, nes dėl to kyla interesų konfliktų rizika, atsižvelgiant į 2023 m. birželio 27 d. Parlamento Biudžeto kontrolės komiteto surengto praktinio seminaro išvadas; pažymi, kad savo 2024 m. rugsėjo 9 d. sprendime dėl strateginės iniciatyvos dėl Europos Sąjungos Tarybai pirmininkaujančios valstybės narės rėmimo Europos ombudsmenas paragino Tarybą įvertinti, kaip įgyvendinamos Tarybos priimtos neprivalomos taisyklės dėl paramos naudojimo pirmininkaujančiai valstybei narei (toliau – Gairės), ir išnagrinėti kitas galimas priemones, kurios galėtų padėti sumažinti riziką, susijusią su paramos naudojimu; pakartoja savo raginimą Tarybai į biudžetą įtraukti pirmininkavimą Tarybai, kad apskritai būtų užtikrinti tinkami ir vienodi darbo proceso Taryboje veiksmingumo ir efektyvumo standartai;
24.	reiškia didelį susirūpinimą dėl to, kad Vengrijos Vyriausybė piktnaudžiavo savo pirmininkavimu ES Tarybai, rengdama dvišalius susitikimus, prieštaraujančius pagrindinėms Sąjungos vertybėms, pvz., Vengrijos Ministro Pirmininko Viktoro Orbáno susitikimus su Rusijos prezidentu Vladimiru Putinu, nepaisant Sąjungos sankcijų ir pastarajam išduoto Tarptautinio baudžiamojo teismo arešto orderio dėl karo nusikaltimų; su nerimu atkreipia dėmesį į panašius ryšius su kitais autoritariniais lyderiais, kurie kenkia ES patikimumui; ragina Tarybą griežtai pasmerkti tokius veiksmus ir imtis visų būtinų priemonių siekiant užtikrinti, kad pirmininkaujančios valstybės narės veiktų laikydamosi ES principų, užtikrindamos Sąjungos vientisumą ir vertybes;
Biudžeto ir finansų valdymas
25.	apgailestauja dėl to, kad Europos Vadovų Tarybos ir Tarybos biudžetas nėra padalytas į du aiškiai atskirtus biudžetus, kaip Parlamentas rekomendavo ankstesnėse rezoliucijose dėl biudžeto įvykdymo patvirtinimo, siekdamas padidinti skaidrumą ir atskaitomybę, ypač kalbant apie Europos Vadovų Tarybą, nes šiuo metu neįmanoma gauti patikimos informacijos apie jos išlaidas; pabrėžia patikimų duomenų svarbą objektyviai kontrolei; ragina laikytis biudžeto įvykdymą tvirtinančios institucijos rekomendacijos;
26.	pažymi, kad 2023 m. Tarybos biudžetas buvo 647 908 757 EUR, t. y. 6 % didesnis, palyginti su 2022 m., taigi jis išaugo labiau negu 2,3 % siekęs padidėjimas 2021–2022 m.; pažymi, kad šis padidėjimas daugiausia susijęs su atlyginimų atnaujinimo parametrų peržiūra dėl infliacijos;
27.	pažymi, kad bendras Tarybos biudžeto įvykdymo lygis 2023 m. buvo 97,0 %; atkreipia dėmesį į tai, kad 2023 m. pabaigoje panaikinta beveik 20 mln. EUR asignavimų, iš kurių pusė buvo įrašyta į personalo išlaidų biudžeto eilutę;
28.	pažymi, kad pagal Finansinio reglamento 29 straipsnį 2023 m. Taryba atliko 41 biudžeto perkėlimą, šių perkėlimų bendra suma siekia 6,5 mln. EUR; taip pat pažymi, kad dėl trijų iš šių perkėlimų reikėjo informuoti biudžeto valdymo instituciją pagal 29 straipsnio 2 dalį, siekiant įrašyti daugiau lėšų į įvairias biudžeto eilutes, įskaitant „Įrengimo ir įsikūrimo darbai“, „Vanduo, dujos, elektros energija ir šildymas“, „Įrangos ir programinės įrangos įsigijimas“ ir „Tarnybinių automobilių nuomos, priežiūros ir remonto išlaidos“;
29.	ragina Tarybą viešai prieinamu ir patogiu naudoti formatu skelbti vyresniųjų pareigūnų, įskaitant Europos Vadovų Tarybos pirmininką, Sąjungos vyriausiąjį įgaliotinį užsienio reikalams ir saugumo politikai ir Sekretoriatą, kelionių ir reprezentacinių išlaidų metinį paskirstymą;
30.	atkreipia dėmesį į tai, kad iš 2023 į 2024 m. perkelti asignavimai iš viso sudarė 85,5 mln. EUR, jie daugiausia skirti kompiuterinėms sistemoms, 2023 m. suteikto vertimo žodžiu išlaidoms, dėl kurių sąskaitų uždarymo metu su Europos Komisijos tarnybomis dar nebuvo susitarta dėl sąskaitų faktūrų, pastatams, informacijai ir komunikacijai, garso ir vaizdo bei konferencijų įrangai, kitoms personalo išlaidoms ir transportui;
31.	reiškia susirūpinimą dėl nepakankamų kontrolės mechanizmų dėl Tarybos naudojimosi konsultavimo paslaugomis ir išorės rangovais; ragina atskleisti visą informaciją apie visas sutartis, kurių vertė viršija 50 000 EUR, išsamiai nurodant taikymo sritį, rezultatus ir subjektus, kuriems skirtos sutartys, kad būtų užkirstas kelias galimam netinkamam viešųjų lėšų naudojimui;
32.	pažymi, kad vidutinis sąskaitų faktūrų apmokėjimo laikas 2022–2023 m. sutrumpėjo nuo 18 iki 13 dienų, t. y. jis pasidarė gerokai mažesnis nei ilgiausias 30 dienų terminas, taip išvengiant delspinigių už pavėluotus mokėjimus;
33.	pažymi, kad komandiruočių išlaidos, kurias sudaro Sekretoriato komandiruočių išlaidos ir su Europos Vadovų Taryba susijusio personalo komandiruočių išlaidos, 2022–2023 m. padidėjo 25 %, ir kad tuo pačiu laikotarpiu pirmininkaujančių valstybių narių delegacijų ir nacionalinių delegacijų patirtos kelionių išlaidos padidėjo 36,6 %; ragina Tarybą įvertinti šį reikšmingą komandiruočių išlaidų padidėjimą; kadangi nėra galimybės susipažinti su išsamia informacija, ragina Tarybą naudoti išteklius laikantis patikimo finansų valdymo principo;
Vidaus valdymas, veiklos rezultatai ir vidaus kontrolė
34.	pažymi, kad Taryba nustatė savo biudžeto veiksmingumo 2023 m. tikslus, t. y. užtikrinti nuolatinį sprendimų priėmimą Europos Vadovų Taryboje ir Taryboje; užtikrinti nuolatinę paramą Europos Vadovų Tarybai ir Tarybai veiksmingai ir efektyviai naudojant finansinius išteklius, visų pirma atsižvelgiant į nuolatinį infliacijos spaudimą ir su tuo susijusį kainų padidėjimą dėl sutarčių indeksavimo, ir tęsti administracinio skaitmeninio modernizavimo procesą siekiant pagerinti Sekretoriato organizacinės struktūros kokybę ir užtikrinti tinkamą išteklių naudojimą;
35.	pažymi, kad, siekdamas užtikrinti veiksmingą savo biudžeto naudojimą 2023 m., Sekretoriatas toliau tobulino savo finansų valdymo procesus, visų pirma remdamasis kelių vidaus darbo grupių rekomendacijomis; ypač palankiai vertina naujas veiklos rezultatų užtikrinimo priemones, pvz., žmogiškųjų išteklių ir įgūdžių elementų įtraukimą į integruoto valdymo planavimo procesą, visišką finansinio darbo srautų skaitmeninimą ir elektroninio parašo įdiegimą;
36.	palankiai vertina tai, kad priimant sprendimus dažniau naudojami duomenys, visų pirma grindžiami mėnesine finansine suvestine, kurioje pateikiami pagrindiniai veiklos rezultatų rodikliai visose Sekretoriato tarnybose, ir vadovų suvestine su svarbiomis įžvalgomis, gautomis iš žmogiškųjų išteklių duomenų, siekiant palengvinti kasdienį valdymą ir sprendimus žmogiškųjų išteklių srityje;
37.	pažymi, kad 2023 m. Sekretoriatas surengė 4 429 posėdžius, šis skaičius, palyginti su 2022 m., išliko palyginti stabilus; taip pat pažymi, kad, palyginti su 2022 m., fizinių posėdžių skaičius padidėjo 11 %, o posėdžių, rengiamų vaizdo konferencijos būdu arba mišriu būdu, skaičius gerokai sumažėjo – daugiau kaip 60 %;
38.	atkreipia dėmesį į tai, kad Sekretoriatas pradėjo 17 atvirų viešojo pirkimo procedūrų, 12 naujų procedūrų su derybomis, taip pat 21 tarpinstitucinę procedūrą (bet kokios vertės) nevadovaujant Tarybai; pažymi, kad iki 2023 m. pabaigos buvo pasirašyta 41 sutartis, palyginti su 42 sutartimis 2022 m., ir buvo dirbama su 47 sutarčių dalimis (bet kurios kategorijos); pažymi, kad 2023 m. paskirta sutarčių, kurių bendra vertė – 124,1 mln. EUR ir tai atitinka 19,15 % Tarybos metinio biudžeto; pažymi, kad iš bendros sutartyse numatytos sumos 0,5 % numatyta skirti mažos ir vidutinės vertės sutartims, 58 % konkrečioms sutartims pagal preliminariąsias sutartis, kai Taryba yra vienintelė perkančioji organizacija, ir 69,5 % konkrečioms sutartims, sudarytoms pagal tarpinstitucines preliminariąsias sutartis;
39.	pažymi, kad pagal Finansinio reglamento 118 straipsnį Taryba biudžeto įvykdymą tvirtinančiai institucijai perdavė savo metinę 2023 m. atlikto vidaus audito ataskaitą; pažymi, kad 2023 m. pabaigoje 81 % 2020–2022 m. pateiktų rekomendacijų buvo įgyvendintos, 18 % rekomendacijų vis dar buvo neįgyvendintos, o 1 % atveju vadovybė prisiėmė riziką arba rekomendacijos nebebuvo taikomos; pažymi, kad per metus buvo užbaigti keturi 2023 m. darbo programoje suplanuoti vidaus auditai ir 2023 m. pabaigoje buvo tebevykdomi du vidaus auditai; pažymi, kad vykdydamas tris 2023 m. darbo programos auditus, susijusius su transporto paslaugomis, IOLAN serveriais ir pagrindinėmis paslaugomis bei IOLAN galinių įrenginių sistemomis, vidaus auditorius pateikė rekomendacijų, į kurias reikėtų atsižvelgti nedelsiant;
Žmogiškieji ištekliai, lygybė ir darbuotojų gerovė
40.	pažymi, kad 2023 m. pabaigoje 79 % darbuotojų iš 3 116 darbuotojų buvo nuolatiniai darbuotojai, 12,8 % laikinieji darbuotojai, 7,2 % sutartininkai ir 1 % deleguotieji nacionaliniai ekspertai; pažymi, kad nuolatinių ir laikinųjų darbuotojų suskirstymas į pareigybių kategorijas išliko stabilus: 2023 m. dirbo 1 474,25 administratoriai (AD), 1 159 asistentai (AST) ir 230 sekretorių (AST-SC), palyginti su 1 519 AD, 1 284 AST ir 190 AST-SC pareigybių darbuotojų 2022 m.; pažymi, kad 2023 m. pabaigoje etatų plano užimtumo rodiklis buvo 97,4 %;
41.	pažymi, kad, atsižvelgiant į tai, jog Taryba nebendradarbiauja su Parlamentu, šiame skirsnyje pateiktos pastabos visų pirma grindžiamos apibendrinta informacija, paskelbta Tarybos interneto svetainėje, kurioje pateikiama nedaug informacijos;
42.	atkreipia dėmesį į kitas iniciatyvas, kurių ėmėsi Sekretoriatas, siekdamas tapti įvairesne ir įtraukesne darbo vieta; palankiai vertina tai, kad Taryba gavo 2023 m. Ombudsmeno apdovanojimą už gerą administravimą kategorijoje „Kompetencija įvairovės ir įtraukties srityje“ už stažuotojams su negalia skirtą pozityvių veiksmų programą, o tai reiškia, kad 2023 m. Sekretoriate stažavosi 6 asmenys su negalia;
43.	apgailestauja dėl to, kad trūksta viešai prieinamos informacijos apie Sekretoriato darbuotojų sudėtį pagal lytį ir geografinę kilmę; ragina Tarybą teikti informaciją Parlamentui apie savo darbuotojų lyčių pusiausvyrą, geografinį pasiskirstymą ir negalią, taip pat nurodyti susijusias vidaus politikos priemones; ragina Tarybą skatinti savo darbuotojų geografinės kilmės pusiausvyrą siūlant daugiau kandidatų iš nepakankamai atstovaujamų valstybių narių;
44.	palankiai vertina Sekretoriato pastangas 2023 m. pritraukti ir išlaikyti kvalifikuotų ir jaunesnių darbuotojų įgyvendinant įvairias iniciatyvas, pvz., įdarbinant aštuonis jaunesniuosius politikos administratorius pagal naująją jaunesniųjų politikų grupės programą, peržiūrint vidaus judumo taisykles ir 41 Sekretoriato darbuotojui dalyvaujant tarpinstituciniame darbo stebėjimo projekte; pažymi, kad stažuotė turėtų būti atlyginama, vadovaujantis 2023 m. birželio 14 d. Europos Parlamento rezoliucija dėl kokybiškų stažuočių Sąjungoje (2020/2005 INL), kurioje raginama užtikrinti, kad visos stažuotės Europoje būtų apmokamos; apgailestauja dėl to, kad trūksta informacijos apie 2023 m. parengto Tarybos darbdavio įvaizdžio kūrimo veiksmų plano įgyvendinimą;
45.	pažymi, kad 2023 m. buvo atlikta 2020–2023 m. psichosocialinės rizikos prevencijos plano peržiūra, į kurios rezultatus buvo atsižvelgta rengiant naują rizikos prevencijos planą ir atnaujinant psichosocialinės pagalbos planą, kuris yra Tarybos iniciatyvų, kuriomis siekiama skatinti darbuotojų gerovę, tiek individualiai, tiek grupėse ar padaliniuose, dalis; pažymi, kad Sekretoriato darbuotojams ir vadovams buvo pasiūlyta įvairių formų parama ir kursai, pvz., specialūs vadovybės mokymai psichologinio saugumo klausimais, gairės vadovams psichikos sveikatos klausimais, specialūs praktiniai seminarai psichosocialinės rizikos prevencijos klausimais, surengti pagal poreikį, ir streso valdymo praktiniai seminarai Tarybai pirmininkavusių Ispanijos ir Belgijos atstovams;
46.	pažymi, kad Sekretoriatas užbaigė bandomąjį projektą „Nauji darbo būdai“ (NWOW), kuris buvo pradėtas 2018 m., ir atliko vertinimą, kuriame pateikta vertingų įžvalgų, visų pirma susijusių su komunikacija apie pokyčius, naudotojų dalyvavimu ir darbuotojų dalyvavimu pokyčių procesuose; pažymi, kad Taryba pasidalijo bandomojo projekto rezultatais su kitomis panašias programas vykdančiomis organizacijomis; ragina Tarybą pasidalyti įgyta patirtimi ir su biudžeto įvykdymą tvirtinančia institucija;
Etikos sistema ir skaidrumas
47.	apgailestauja dėl to, kad du pagrindiniai Tarybos etikos sistemos elementai, t. y. Sekretoriato darbuotojų etikos ir elgesio vadovas ir Europos Vadovų Tarybos pirmininko elgesio kodeksas, yra skelbiami Tarybos interneto svetainėje nepateikiant papildomų gairių ar paskelbimo datos; kritikuoja tai, kad, nepaisant ne kartą išsakytų Parlamento prašymų, Europos Vadovų Tarybos pirmininko elgesio kodeksas nebuvo suderintas su Parlamento ir Komisijos elgesio kodeksais, visų pirma kalbant apie veiklą pasibaigus kadencijai; ragina nedelsiant pašalinti trūkumus;
48.	pakartoja, kad etiškas elgesys prisideda prie patikimo finansų valdymo ir didina visuomenės pasitikėjimą ir kad, kaip Audito Rūmai pabrėžė savo Specialiojoje ataskaitoje 13/2019, Sąjungos institucijų etikos sistemos galėtų būti toliau tobulinamos; visų pirma primena Audito Rūmų rekomendaciją dėl Tarybos etikos sistemos tobulinimo; reiškia susirūpinimą dėl to, kad, kaip konstatuoja Audito Rūmai, nėra bendros Sąjungos etikos sistemos, kuria būtų reglamentuojamas valstybių narių atstovų darbas Taryboje;
49.	pažymi, kad įgyvendinant Generalinio sekretoriaus sprendimą 23/2021 dėl psichologinio ir seksualinio priekabiavimo darbe 2023 m. imtasi keleto veiksmų, pvz., Sekretoriato intranete paskelbtas Priekabiavimo darbo vietoje prevencijos vadovas, vykdoma naujiems darbuotojams skirta informuotumo didinimo veikla, susijusi su Tarybos visiško netoleravimo požiūriu, ir naujiems vadovams ir vadovaujamas pareigas einantiems darbuotojams rengiami privalomi mokymai kovos su priekabiavimu ir netinkamo elgesio klausimais;
50.	pažymi, kad Sekretoriatas skelbia ataskaitą, kurioje pateikiama informacija apie buvusių Sekretoriato vyresniųjų pareigūnų profesinę veiklą baigus tarnybą vadovaujantis Europos Sąjungos pareigūnų tarnybos nuostatų 16 straipsnio trečia ir ketvirta pastraipomis; pažymi, kad, remiantis 2023 m. ataskaita, vienas buvęs vyresnysis pareigūnas pareiškė ketinantis užsiimti profesine veikla praėjus mažiau nei 12 mėnesių nuo išėjimo iš darbo ir Paskyrimų tarnyba jam suteikė leidimą vykdyti vieną veiklą su tam tikra sąlyga, kuria buvo siekiama laikytis Tarnybos nuostatų 16 straipsnio antroje pastraipoje nustatyto rizikos mažinimo laikotarpio;
51.	primygtinai ragina Tarybą nustatyti griežtesnes vyresniesiems pareigūnams taikomas taisykles pasibaigus tarnybos laikui, įskaitant ilgesnį veiklos pertraukos laikotarpį ir privalomą viešą informacijos apie priklausymą privačiajam sektoriui atskleidimą; ragina Tarybą užtikrinti, kad valstybių narių nuolatinių atstovybių dalyvavimas ES skaidrumo registre būtų privalomas;
52.	apgailestauja dėl to, kad valstybių narių nuolatinių atstovų dalyvavimas privalomame skaidrumo registre, sukurtame 2021 m. gegužės 20 d. Parlamento, Tarybos ir Komisijos tarpinstituciniu susitarimu, yra visiškai savanoriškas, nes sąlygų principą kiekvienos valstybės narės nuolatinė atstovybė taiko savo nuožiūra; pažymi, kad tik aštuonios valstybės narės ir Sąjungos institucijos laikosi geriausios praktikos savo reglamentavimo sistemoje taikyti privalomą plataus masto lobisto apibrėžtį, ir primygtinai reikalauja, kad visos nuolatinės atstovybės aktyviai dalyvautų privalomame skaidrumo registre prieš savo valstybės narės pirmininkavimą Tarybai, jo metu ir jam pasibaigus; ragina nustatyti griežtesnes ir suderintas etikos taisykles dėl interesų konfliktų, „sukamųjų durų“ reiškinio ir lobistinės veiklos skaidrumo; primena Parlamento poziciją, kad valstybių narių atstovams, kurie gauna tiesioginės naudos iš Sąjungos subsidijų per jiems priklausančias įmones, turėtų būti neleidžiama dalyvauti atitinkamose diskusijose dėl politikos ar biudžeto ir balsuojant dėl tokių subsidijų; apgailestauja, kad Taryba ne iki galo naudojasi privalomu skaidrumo registru arba nepriima pasiūlymų, kaip jį patobulinti; pakartoja savo raginimą Tarybai susilaikyti nuo bendradarbiavimo su neregistruotais lobistais;
53.	apgailestauja, kad Taryba ne iki galo pasinaudoja privalomu skaidrumo registru, neatsižvelgiant jo dabartinius apribojimus, ir atmeta bet kokias rekomendacijas dėl patobulinimų; pakartoja savo raginimą Tarybai atsisakyti susitikti su neregistruotais lobistais;
54.	primygtinai ragina Tarybą įpareigoti visus aukšto rango pareigūnus, įskaitant nuolatinius atstovus ir delegacijų vadovus, standartizuotame skaidrumo registre viešai skelbti savo susitikimus su interesų grupėmis ir lobistais, panašiai kaip yra įpareigoti Europos Parlamento ir Europos Komisijos nariai;
55.	labai apgailestauja dėl to, kad Taryba ir toliau sistemingai nesuteikia galimybės susipažinti su teisėkūros dokumentais arba ją atideda, o sprendimų priėmimo procesas Taryboje vis dar toli gražu nėra visiškai skaidrus, taip trukdoma visuomenei vykdyti sprendimų priėmimo kontrolę, daromas neigiamas poveikis piliečių pasitikėjimui Sąjunga kaip skaidriu subjektu ir kenkiama visos Sąjungos reputacijai; primena Europos ombudsmeno rekomendacijas, pateiktas atlikus strateginį tyrimą OI/2/2017/TE dėl Tarybos teisėkūros proceso skaidrumo, ir pritaria joms; primygtinai ragina Tarybą imtis visų reikiamų priemonių siekiant, kad nepagrįstai nedelsiant būtų įgyvendintos Ombudsmeno rekomendacijos ir atitinkami Europos Sąjungos Teisingumo Teismo sprendimai; primena, kad Europos Sąjungos Teisingumo Teismas savo sprendime byloje T-163/21 De Capitani / Taryba pabrėžė, kad Taryba turi užtikrinti aiškesnį teisėkūros skaidrumą, kad būtų sudaryta galimybė susipažinti su teisėkūros dokumentais, o tai atitiktų Tarybos, kaip vienos iš teisėkūros institucijų, pareigą, susijusią su viešąja kontrole ir atskaitomybe, kuri yra bet kokio demokratinio teisėtumo pagrindas;
56.	yra susirūpinęs dėl to, kad 2023 m. Europos ombudsmenas dar kartą paragino Tarybą užtikrinti, kad teisėkūros dokumentai būtų prieinami tuo metu, kai visuomenė galėtų veiksmingai dalyvauti diskusijose; pažymi, kad Europos ombudsmenas taip pat paragino Tarybą toliau dėti pastangas siekiant kuo labiau atitinkamai informuoti visuomenę apie Rusijai taikomas ribojamąsias priemones; palankiai vertina 2023 m. Europos ombudsmeno pradėtą strateginį tyrimą dėl to, kaip institucijos tvarko prašymus dėl galimybės visuomenei susipažinti su teisėkūros dokumentais, grindžiamą visų pirma šešiais neseniai Ombudsmenui pateiktais skundais dėl galimybės visuomenei susipažinti su Sąjungos teisėkūros dokumentais, kuriuos nagrinėja Taryba;
57.	pažymi, kad Galimybės susipažinti su dokumentais grupė pranešė, jog 2023 m. gavo neįprastai didelį skaičių paraiškų dėl galimybės visuomenei susipažinti su dokumentais ir į jas atsakė, t. y. 3 732 pirmines paraiškas dėl galimybės susipažinti su dokumentais ir 40 kartotinių paraiškų, jas nagrinėjant reikėjo išanalizuoti 13 912 dokumentų; pažymi, kad pagal pirmines paraiškas dėl galimybės susipažinti su dokumentais buvo leista visapusiškai susipažinti su 10 908 dokumentais (78,4 %) ir iš dalies susipažinti su 1 600 dokumentų (11,5 %), kai tuo pačiu metu buvo atsisakyta suteikti galimybę susipažinti su 1 404 dokumentais (10,1 %); pažymi, kad kartotinių paraiškų atveju buvo leista visapusiškai susipažinti su 53 dokumentais ir leista iš dalies susipažinti su 45 dokumentais, o su 48 dokumentais nebuvo leista susipažinti; pažymi, kad pradinės paraiškos buvo išnagrinėtos vidutiniškai per 16 darbo dienų, o kartotinės paraiškos – per 32 darbo dienas;
58.	palankiai vertina tai, kad, remiantis viešai prieinamomis metinėmis ataskaitomis, 2023 m. atsakingiems įgaliotiesiems leidimus suteikiantiems pareigūnams nebuvo pranešta apie jokius sukčiavimo ar pažeidimų atvejus ir nebuvo tokių atvejų, kurie priklausytų komisijos (Finansinio reglamento 143 straipsnis) ar OLAF kompetencijai;
Skaitmeninimas
59.	pažymi, kad 2023 m. Sekretoriatas toliau siekė skaitmeninės transformacijos tikslo, atsižvelgdamas į savo 2022–2025 m. skaitmeninės strategijos prioritetus; pažymi, kad iš 113 metiniame darbo plane numatytų skaitmeninimo projektų, visų pirma susijusių su bendrų paslaugų, politikos, teisės ir IT sritimis, 37 % buvo užbaigti metų pabaigoje, o 8 % buvo atšaukti arba sujungti ir 38 % tebevykdomi; pažymi, kad buvo surengti įvairesni mokymo kursai, įskaitant specialius kursus, skirtus elektroniniam sutarčių pasirašymui ir FIORI – naujos priemonės SAP naudotojų patirties propagavimui;
60.	primygtinai ragina Tarybą paspartinti saugių skaitmeninių balsavimo ir dalijimosi dokumentais sistemų diegimą, siekiant padidinti veiksmingumą, atskaitomybę ir sumažinti nereikalingų popierinių dokumentų tvarkymo procesų skaičių;
61.	palankiai vertina tai, kad 2023 m. 97 % sąskaitų faktūrų buvo pateiktos elektroniniu būdu, kaip ir 2022 m.; pripažįsta, kad 2023 m. kiekvieną mėnesį elektroniniu būdu pasirašant 30–40 % pirkimo užsakymų ir sutarčių buvo padaryta didelė pažanga siekiant visiško finansinio darbo srauto skaitmeninimo, pradedant viešųjų pirkimų procedūromis ir baigiant sąskaitų faktūrų apmokėjimu elektroniniu būdu;
62.	pažymi, kad 2023 m. Taryba ėmėsi veiksmų didesniam skaitmeniniam prieinamumui skatinti, visų pirma paskelbdama Skaitmeninio prieinamumo vadovą;
Kibernetinis saugumas ir duomenų apsauga
63.	pažymi, kad 2023 m. Europos duomenų apsaugos priežiūros pareigūnas (EDAPP) pagal Europos Parlamento ir Tarybos reglamento (ES) 2018/1725 [footnoteRef:8] 57 straipsnio 1 dalies g punktą paskelbė priežiūros nuomonę dėl būtinybės atlikti Sekretoriato projekto, susijusio su centralizuotos žmogiškųjų išteklių analizės ir ataskaitų teikimo paslaugų naudojimu ir duomenų saugyklos sukūrimu, poveikio duomenų apsaugai vertinimą; pažymi, kad 2023 m. EDAPP nepranešė apie jokius tyrimus ar skundus dėl Tarybos; [8: 	2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39, ELI: http://data.europa.eu/eli/reg/2018/1725/oj).] 

64.	reiškia susirūpinimą dėl to, kad trūksta patikimų apsaugos priemonių nuo trečiųjų šalių vykdomo stebėjimo ir duomenų rinkimo; ragina imtis griežtesnių saugumo priemonių, įskaitant privalomą duomenų šifravimą ir reguliarius visų Tarybos skaitmeninių ryšių sistemų saugumo auditus;
65.	pažymi, kad, siekdamas pagerinti savo darbuotojų informuotumą apie kibernetinį saugumą ir parengtį, Sekretoriatas 2023 m. parengė ir pradėjo kelis naujus mokymo kursus, susijusius su informacijos saugumu, kova su šnipinėjimu ir kibernetiniu saugumu; taip pat pažymi, kad 2023 m. spalio mėn., per kibernetinio saugumo mėnesį, buvo surengti informuotumo apie kibernetinį saugumą ir informacijos saugumą didinimo renginiai;
Pastatai
66.	pažymi, kad biudžeto eilutės 2 0 1 1 „Vanduo, dujos, elektros energija ir šildymas“ finansavimas buvo padidintas 33 % 2023 m. atlikus biudžeto perkėlimą; pažymi, kad Sekretoriatas toliau mažino savo energijos suvartojimą, taikydamas tokius metodus kaip pastatų šildymo mažinimas ir pastato „Justus Lipsius“ katilų pakeitimas;
67.	pažymi, kad 2023 m. buvo įgyvendinti pagrindiniai pastatų projektai, pvz., kai kurių posėdžių salių pastatuose LEX ir „Justus Lipsius“ renovacija, nuolatinė biurų koridorių pastate „Justus Lipsius“ renovacija, dviračiams skirtų patalpų ir infrastruktūros gerinimas Tarybos patalpose ir pastato „Justus Lipsius“ priimamųjų modernizavimas;
68.	apgailestauja, kad Taryba vis dar neįgyvendino supaprastintos akreditavimo procedūros, kad kitų Sąjungos institucijų darbuotojams būtų lengviau patekti į Tarybos patalpas; ragina Tarybą įgyvendinti šią priemonę;
Aplinka ir tvarumas
69.	pažymi, kad po 2023 m. atlikto išorės audito buvo išlaikyta aplinkosaugos vadybos ir audito sistema ir atnaujinti pastatų energinio naudingumo sertifikatai;
70.	pažymi, kad, toliau dedant prioritetines pastangas užtikrinti tvarų judumą, Sekretoriato patalpose buvo pagerintos ir pritaikytos patalpos bei infrastruktūra dviračiams, taip pat buvo renovuota arba įdiegta vaizdo konferencijų įranga, t. y. įrengtos salės, kuriose galima rengti vaizdo susitikimus; taip pat pažymi, kad rengiant mokymus ir vykdant informuotumo didinimo veiksmus buvo dedamos pastangos darbuotojus ir vadovus įtraukti į žaliosios pertvarkos procesą;
Tarpinstitucinis bendradarbiavimas
71.	pabrėžia, kad reikia persvarstyti SESV 319 straipsnį siekiant aiškiai nustatyti, kad Parlamentas biudžeto įvykdymo patvirtinimą suteikia ne tik Komisijai, bet ir kitoms Sąjungos institucijoms, organams, įstaigoms ir agentūroms dėl jų biudžeto skirsnių arba jų biudžetų įvykdymo; ragina Tarybą įveikti tarpinstitucinį konfliktą ir atnaujinti derybas su Europos Parlamentu, kad būtų pasiektas bendras susitarimas dėl sklandaus biudžeto įvykdymo patvirtinimo procedūros atnaujinimo;
Komunikacija
72.	pažymi, kad 2023 m. bendras per metus įvykdytas komunikacijos biudžetas, atsižvelgiant į perkėlimus, buvo 11 871 300 EUR, t. y. 3,54 % didesnis nei 2022 m. biudžetas;
73.	pažymi, kad Sekretoriatas teikia komunikacijos paslaugas Europos Vadovų Tarybos pirmininkui (jo veiklavietė internete 2022 m. buvo iš esmės atnaujinta), euro grupės pirmininkui, rotacijos tvarka pirmininkaujančiai valstybei narei, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, valstybėms narėms ir Sekretoriatui; pažymi, kad 2023 m. gerokai suintensyvėjo Sekretoriato skaitmeninės grupės ir pirmininkaujančių valstybių narių bendradarbiavimas, visų pirma dėl glaudaus redakcinio koordinavimo padidėjo sinergija, susijusi su turinio pakartotiniu naudojimu, ir užtikrintas geresnis papildomumas, o tai padidino bendrą komunikacijos poveikį;
74.	pažymi, kad, remiantis 2023 m. paskutinį ketvirtį atliktos internetinės apklausos duomenimis, 67 % naudotojų buvo patenkinti savo bendra patirtimi Tarybos interneto svetainėje, kurioje 2023 m. apsilankė daugiau kaip 23 mln. lankytojų, t. y. 1 % daugiau nei 2022 m., ir ji turėjo 57 900 abonentų, palyginti su 51 600 abonentų 2022 m.

